贈饒州韋之晉別駕
作者：朱灣
朝代：唐

paragraphs: 天道不可問，問天天杳冥。
如何正月霜，百卉皆凋零。
爝火亂白日，夜光雜飛螢。
賈生賢大夫，所以離漢庭。
河色本異洛，渭流頗殊涇。
清濁共朝宗，滔滔曾莫停。
巨川用舟楫，傅說匡武丁。
大船膠潢洿，不使濟滄溟。
中夜擊唾壺，仰頭望天庚。
三台位尚闕，羣象徒熒熒。
鸞翮時暫鎩，龍門晝常扃。
心傾下士盡，眼顧貧交青。
幽室養虛白，香茶陶性靈。
應將混榮辱，詎肯甘羶腥。
至道是吾本，浮雲勞我形。
手中菩提子，身外《蓮花經》。
興來步出門，長嘯臨江亭。
毫端灑垂露，賦裏搖文星。
大音比呌鐘，大智同挈缾。
巴歌利節曲，布鼓隨雷霆。
陋巷一簟食，在原雙鶺[鴒]（領）。
每懷受施恩，長記座右銘。
食惠飽復飯，飲仁醉還醒。
綿綿寄生葉，泛泛無根萍。
萍豈不隨流，愛君水清泠。
葉豈不戀本。
愛君樹芳馨。
彷徨竊三省，感激終百齡。
開閤眷已重，掃門心匪寧。
鉛刀冀效割，鈍刃思發鉶。
危絃託在茲，實願知音聽。
（影印本《詩淵》第一冊第四七九至四八○頁）。